Volksblad gaan blyMedia24 het bevestig dat Volksblad gaan bly ná vele bespiegeling oor dié Afrikaanse dagblad se toekoms. “Ná bespiegeling oor die toekoms van Volksblad, het Media24 vandag bevestig dat dit die prestasie van sy nuus-­afdeling hersien het en besluit het dat alle huidige bedrywighede onveranderd sal bly,” het Media24 in ŉ verklaring gesê. Die mediamaatskappy sê voorts hy hersien deurlopend die langtermyn-volhoubaarheid van sy portefeulje. “Die swak ekonomie en vinnig veranderende medialandskap hou talle uitdagings in wat met realisme hanteer moet word. Die maatskappy is passievol oor sy handelsmerke en streef daarna om die beste besluite te neem om waarde in die besigheid te bou.” Media24 sê ondanks die uitdagende handelsomgewing word die maatskappy bemoedig deur die toename in sy leserstal, sy plaaslike koerante se groeiende voetspoor en die eksponensiële groei in sy digitale gehore. Volksblad word uit Bloemfontein bedryf en fokus hoofsaaklik op nuus in die Vrystaat en Noord-Kaap. Media24 besit verskeie tydskrifte en koerante, waaronder Beeld, City Press en die Daily Sun. Lees ook: Kommer oor Volksblad wat dalk afskaal